《垂拱殿赐对蒙恩入省》
宋代·李复

黼座亲瞻咫尺威，恭承天语慰衰迟。
锦书殿陛初传赐，白发郎潜且漫为。
九日重分番直夜，六参便赴早期时。
自知麋鹿难驯习，深愧鵷鸾接羽仪。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。